《送赵士英下第南归》
明代·张宁

薰风五月都门道，送客临岐心草草。天涯转觉故人稀，对酒难忘旧乡好。

忆惜随君歌鹿鸣，风流文采超群英。当时科第已晚出，岂谓岁月犹相仍。

浮云聚散十四载，华发青衫走湖海。造物婴儿解弄人，连城美价宜深待。

蹇余三举偶春闱，西抹东涂空耳为。一从窃禄黄门下，几度怀君沧海湄。

前年待试留京阙，旅馆琴尊共谐洽。金印犹迟相国归，貂裘又作还家别。

知君怀抱世所无，冰瓯玉碗青珊瑚。平生慨慷伏奇节，得失岂肯轻欢呼。

朅来浪迹长安陌，剔隐钩玄恣抺索。下穷元宋上羲皇，大者经纶小占策。

醉酣咳唾落珠玑，三峡词源百万师。盛唐诗句何冲澹，西汉文章宗典彝。

向人掩口谈科举，不肯低头随进取。今学宁知古学醇，誉则为忧憎则喜。

君不见贾生一岁屡超迁，鹏上承尘才少年。梁灏登科尽头白，位望虽迟年八十。

疾随美恶互乘除，天壤生成无弃物。何况君怀越世才，云霄有路待君来。

明年五月薰风动，准拟乘舟海上回。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。